Samas ei saa kuidagi nõustuda Suurkase toodud ajalooliste põhjendustega sellise eristuse tegemiseks. Natsionalism on tema arvates halb, sest see tulenevat jakobiinide sõjakast ning universalistlikust "natsioonist"; samal ajal kui rahvuslus olevat hea sellepärast, et arvestab kõigi etnilis-kultuuriliste rahvuste eluõigust. Mõlemad väited  on ekslikud. Jakobiinide "natsioon" ei olnud algselt midagi muud kui rahuarmastav "rahvas" vastandatuna sõjakatele kuningatele ja aristokraatidele ning nende juhitud riikidele. Nation ja patriotisme käisid jakobiinide jaoks käsikäes. Vaid rahva riigis - vabariigis - võisid inimesed jakobiinide arvates tunda patriotismi ning ilmutada kodanikuvoorust. Selline patriotism ei vastandunud kosmopolitismile, vastupidi - just jakobiinid olid need, kes väitsid, et tõeline vabariik hõlmab kogu inimkonda, lahendades  hoobilt rahvusvahelise antagonismi probleemi. Nende välja pakutud konstitutsiooni projekt (1789) lõppes sõnadega: "Prantsuse rahvas hääletab maailma vabaduse poolt".